钦定古今图书集成/明伦汇编/官常典/第640卷
## 钦定古今图书集成/明伦汇编/官常典/第640卷

| 钦定古今图书集成 明伦汇编 第六百四十卷 |

| |

钦定古今图书集成明伦汇编官常典

第六百四十卷目录

州牧部纪事二

州牧部杂录

官常典第六百四十卷

《唐书长孙无忌传》：“无忌从父弟操，检校虞州刺史，从
秦王征讨，与闻秘谋徙陕州。城中无井，人勤于汲，操
为酾河溜入城，百姓利安。”

《常达传》：“达拜陇州刺史，时薛举方强，达败其子仁杲，
斩首千级。举遣将许士政绐降，达不疑，厚加抚接。士
政伺隙劫之，并其众二千归贼。举指其妻谓达曰：‘识
皇后乎’？答曰：‘彼瘿老妪，何所道’？举奴张贵又曰：‘亦识
我否’？达瞋目曰：‘若乃奴耳’。贵忿，举笏击其面，达不为
慑，亦拔刀逐之，赵弘安为蔽捍乃免。仁杲平，帝见达”
劳曰：“君忠节，正可求之古人。”为执士政杀之。赐达布
帛三百段。

《张俭传》：“高祖起俭为朔州刺史，大教民营田，岁收数
十万斛。虽水旱，劝百姓相赡，免饥殍，州以完安。”
《皇甫无逸传》：“无逸出为同州刺史，徙益州大都督府
长史，所至辄闭阁，不通宾客，左右无敢出入者，所须
皆市易他境。常按部宿民家，灯炷尽，主人将续进，无
逸遽抽佩刀断带为炷。其廉介顾如此。”

《张文琮传》：文琮，永徽初出为建州刺史。州尚淫祠，不
立社稷。文琮下教曰：“春秋二社本于农，今此州废不
立，尚何观？比岁田亩卒荒，或未之思乎？神在于教，可
以致福。”于是始建祀场，民悦从之。

《王方翼传》：“方翼为肃州刺史。州无隍堑，寇易以攻。方
翼乃发卒建楼堞厮多乐水自环，烽逻精明。仪凤间，
河西蝗，独不至方翼境。而他郡民或馁死，皆重茧，走
方翼治下。乃出私钱作水硙，簿其赢以济饥瘵。构舍
数百楹居之，全活甚众。”芝产其地。

《张知謇传》：“知謇，调露时历房、和、舒、延、德、定、稷、晋、雒、宣、
贝十一州刺史，所莅有威严，武后降玺书存问。”
《蒋俨传》：“俨为幽州司马，刘祥道以巡察使到部表最
状，擢会州刺史，进蒲州刺史。户产充伙，诉犴积年不
平，前刺史踵以罪去。俨至，发隐禁奸，号良二千石。”
《高智周传》：“智周拜寿州刺史，其治尚文雅，行部先见
诸生，质”经义及政得失，既乃录狱讼、考耕饷勤惰以
为常。

《张柬之传》：“柬之授襄州刺史，中宗为赋诗祖道，又诏
群臣饯定鼎门外。至州，持下以法，虽亲旧无所纵贷。
会汉水涨啮城郭，柬之因垒为堤，以遏湍怒，阖境赖
之。”

《孔若思传》：“若思，中宗初出为卫州刺史。故事，以宗室
为州别驾，见刺史，骜放不肯致恭。若思劾奏别驾李
道钦请讯。有诏，别驾见刺史致恭，自若思始。”

《苏瓌传》：瓌历朗、歙二州刺史，时来俊臣贬州参军，人
惧复用，多致书请瓌。瓌叱其使曰：“吾忝州牧，高下自
有体，能过待小人乎？”遂不发书。俊臣未至追还，恨之。
《朱敬则传》：敬则为涪州刺史，改庐州。代还，无淮南一
物，所乘止一马，子曹步从以归。

《杨德干传》：德干历泽、齐、汴、相四州刺史，有威严，时语
曰：“宁食三斗蒜，不逢杨德干。”

《张廷珪传》：“廷珪出为沔州刺史，频徙苏、宋、魏三州。景
龙中，宗楚客、纪处讷、武延秀、韦温等封户多在河南
河北，讽朝廷诏两道蚕产所宜，虽水旱得以蚕折租。
廷珪谓两道倚大河，地雄奥，股肱走集，宜得其欢心，
安可不恤其患而殚其力。若以桑蚕所宜而加别税，
则陇右羊马，山南椒漆，山之铜锡鈆锴，海之蜃蛤鱼
盐，水旱皆免，宁独河南河北外于王度哉！愿依贞观、
永徽故事，准令折免。”诏可。

《阳峤传》：峤历魏州刺史、荆州长史、本道按察使，率以
清白闻。魏州人剺耳阙下，请峤为刺史，故再治魏。
《薛登传》：登为常州刺史，属宣州贼锺大眼乱，百姓溃
震。登严勒守备，阖境赖安。

《冯元常传》：“元常授眉州刺史。剑南有火光盗夜掠人
画㐲山谷，元常喻以恩信，约悔过自新，贼相率脱甲
面缚。贼平，转广州都督，诏便驿赴官。安南酋领李嗣
仙杀都护刘延祐，劫州县，诏元常讨之。率士卒航海
驰檄，先示祸福，贼党多降，元常纵兵斩首恶而还。”
《敬晖传》：“晖，圣历初为卫州刺史。是时河北经突厥所骚”，
方秋而城。晖曰：“金汤非粟不守，岂有弃农亩，事池隍
哉！”纵民归敛，阖部赖安。

《韩休传》：“休为虢州刺史，虢于东西京为近州，乘舆所
至，常税厩刍。休请均赋他郡，中书令张说曰：‘免虢而与他州，此守臣欲为私惠耳’。休复将执论，吏白恐忤
宰相意。休曰：‘为刺史，幸知民之敝而不救，岂为政哉？
虽得罪，所甘心焉’。”讫如休请。

《韦嗣立传》：“嗣立，长安中拜凤阁侍郎同凤阁鸾台平
章事。时州县非其人，后以为忧，李峤、唐休璟曰：‘今朝
廷重内官，轻外职，每除牧守，皆诉不行，非过累不得
遣。请选台阁贤者，分典大州，自近臣始’。后曰：‘谁为朕
行’？嗣立曰：‘内典机要，非臣所堪，请先行以示群臣’。后
悦，以本官检校汴州刺史。由是左肃政大夫杨再思”
等十八人，悉补外。

《王恪传》：“恪子琨，武后时历淄、卫、宋、郑、梁、幽六州刺史，
皆有能名。”

《宋璟传》：“璟开元初为睦州刺史，徙广州都督。广人以
竹茅茨屋，多火，璟教之陶瓦筑堵，列邸肆。越俗始知
楝梁利而无患灾。”

《姜师度传》：“师度徙同州刺史，派洛灌朝邑、河西二县，
阏河以灌通灵陂，收弃地二千顷为上田，置十馀屯。
帝幸长春宫，嘉其功，下诏褒美，加金紫光禄大夫，赐
帛三百匹。”

《卢从愿传》：“从愿开元四年迁豫州刺史，政严简，奏课
为天下第一，玺书劳问，赐绢百匹，召为工部尚书。”
《张嘉贞传》：“嘉贞为定州刺史及行，帝赋诗，诏百官祖
道上东门，久之，以疾丐还东都，诏医驰驿护视。”
《于𬱖传》：“𬱖为湖州刺史，湖陂异时溉田三千顷，久𫷷
废，𬱖行县，命修复堤阏，岁获秔稻蒲鱼万计。州地庳
薄，葬者”不掩柩，𬱖为坎，瘗枯骨千馀，人赖以安。未几，
改苏州。罢淫祠，濬沟浍，端路衢，为政有绩。

《刘𫗧传》：“𫗧子赞，进歙州刺史，政干彊济野，媪将为虎
噬，幼女呼号搏虎，俱免。观察使韩滉表赞治有异行，
加金紫。”

《陆元方传》：“元方子象先为蒲州刺史、河东按察使。小
吏有罪，诫遣之。大吏白争，以为可杖。象先曰：‘人情大
扺不相远，谓彼不晓吾言邪？必责者当以汝为始’。”大
吏惭而退。尝曰：“天下本无事，庸人扰之为烦耳，第澄
其源，何忧不简邪？”故所至民吏怀之。

《卢怀慎传》：怀慎子奂，早修整为吏有清白称。历御史
中丞，出为陕州刺史。开元二十四年，帝西还，次陕，嘉
其美政，题赞于听事曰：“专城之重，分陕之雄。亦既利
物，内存匪躬。斯为国宝，不坠家风。”寻召为兵部侍郎。
《尹思贞传》：思贞为青州刺史，治州有绩蚕，至岁四熟。
黜陟使路敬潜叹曰：“是非善政所致祥乎？”表言之。
《李勉传》：勉为梁州刺史，假王晬南郑令。晬为权幸所
诬，诏诛之。勉曰：“方藉牧宰为人父母，岂以谗言杀良
吏乎？”即拘晬，为请得免。晬后以推择为龙门令，果有
名，召为大理少卿。

《第五琦传》：“琦，宝应初起为朗州刺史，有异政，拜太子
宾客。”

《李栖筠传》：“筠出为常州刺史，岁仍旱，编人死徙踵路，
栖筠为浚渠厮江流灌田，遂大稔。宿贼张度保阳羡
西山，累年吏讨不克。至是发卒捕斩支党皆尽，里无
吠狗。乃大起学校，堂上画孝友传示诸生，为乡饮酒
礼。登歌降饮，人人知劝以治行，进银青光禄大夫，赐
一子官，人为刻石颂德。”

《张镒传》：“镒，大历初出为濠州刺史。政条清简，延经术
士讲教生徒。比去州，升明经者四十人。”

《陕西通志》：“李西华，贞元中任商州刺史。自蓝田至内
乡，开道七百馀里，回山取涂，人不艰步，谓之‘匾路’，行
旅便之。”

《唐书萧复传》：“复为同州刺史。岁歉，州有京畿观察使
储粟，复辄发以贷人。有司劾治，诏削阶，停刺史。或吊
之，复曰：‘苟利于人，胡责之辞’？”

《张九龄传》：“九龄曾孙仲方，补全州刺史。宦人夺民田，
仲方三疏申理，卒与民直。”

《崔造传》：“造徙建州刺史。朱泚乱，造辄檄比州，发所部
兵二千人以待命。德宗嘉之，京师平，召还至蓝田，自
以舅源休与贼同逆，上疏请罪。帝以为有礼，下诏慰
勉，擢给事中。”

《孔巢父传》：巢父子戣为华州刺史。明州岁贡淡菜、蚶
蛤之属，戣以为自海扺京道路役凡四十三万人，奏
罢之。会岭南节度使崔咏死，帝谓裴度曰：“尝论罢蚶
蛤者谁？”欤度以戣对，即拜岭南节度使。

《刘昌裔传》：昌裔，德宗时为陈州刺史。韩全义败于溵
水，引军走陈，求入保。昌裔登陴揖曰：“天子命君讨蔡，
何为来陈？且贼不敢至我城下，君其舍外无恐。”明日，
从十馀骑持牛酒扺全义营劳军，全义迎拜叹服。
《袁滋传》：滋为华州刺史，政清简，流民至者，给地居之，
名其里曰义合。然专以慈惠为本，未尝设条教，民爱
向之。有犯令，时时法外纵舍，得盗贼。或哀其穷，出财
为偿所亡。召为左金吾卫大将军，以杨于陵代之。滋
行，耆老遮道不得去。于陵使谕曰：“吾不敢易袁公政。”
人皆罗拜，乃得去，莫不流涕《吕元膺传》：“德宗时，元膺出为蕲州刺史，常录囚，囚或
白父母在，明日岁旦不得省为恨，因泣。元膺恻然，悉
释械归之”，而戒还期。吏白不可，答曰：“吾以信待人，人
岂我违？”如期而至。自是群盗感愧，悉避境去。

《李景略传》：“景略拜丰州刺史，节用约己，与士同甘蓼。
凿咸应、永清二渠，溉田数百顷，储禀器械毕具，威令
肃然。”

《卢元辅传》：“元辅拜左拾遗，历杭、常、绛三州刺史，课当
最，召授吏部郎中。”

《于卲传》：“卲为道州刺史，未行，徙巴州。会岁馀，部獠乱，
薄城下，卲励兵拒战，且遣使谕晓，獠丐降，卲儒服出，
贼见皆拜，即引去。节度使李抱玉以闻，迁梓州
阳城传城。出为道州刺史。至道州，治民如治家。宜罚
罚之，宜赏赏之，不以簿书介意，月俸取足则已，官收
其馀，日炊米二斛，鱼一大鬵，置瓯杓道上，人共食之。
州产”侏儒，岁贡诸朝，城哀其生离，无所进。帝使求之，
城奏曰：“州民尽短，若以贡，不知何者可供。”自是罢。州
人感之，以“阳”名子。前刺史坐罪下狱，吏有幸于刺史
者，拾不法事告城，欲自脱，城辄榜杀之。赋税不时，观
察使数诮责。州当上考功第，城自署曰：“抚字心劳，追
科政拙，考下下。”观察府遣判官督赋，至州，怪城不迎，
以问吏，吏曰：“刺史以为有罪，自囚于狱。”判官惊，驰入
谒城曰：“使君何罪？我奉命来候安否耳。”留数日，城不
敢归，仆门，阖寝馆外以待命。判官遽辞去。府复遣官
来按举义不欲行，乃载妻子中道逃去。顺宗立，召还
城，而城已卒，年七十。赠左散骑常侍。

《李吉甫传》：宪宗时，吉甫连蹇外迁十馀年，究知闾里
疾苦，常病方镇彊恣。至是为帝从容言，使属郡刺史
得自为政，则风化可成。帝然之，出郎吏十馀人为刺
史。

《李晟传》：“晟子宪，迁卫州刺史，以治行称，徙绛州。绛有
幻人，怵民以乱，宪执诛之。河中兵本仰食于绛，而汾
可输河渭岁租与籴常数十万石，故敖保山为固，民
之输者，十牛不胜一车。宪滨汾相地治新仓，当费二
百万，请留垣县粟粜河南，以钱还籴。绛粟既免负载
劳，又权其赢，以完新仓，绛人赖利。”

《孟简传》：“简元和中为常州刺史。州有孟渎，久淤阏，简
治导，溉田凡四千顷，以劳赐金紫。”

《韩愈传》：“愈为潮州刺史，初至，问民疾苦，皆曰恶谿。有
鳄鱼食民畜产且尽，民以是穷。数日，愈自往视之，令
其属秦济以一羊一豚投谿水而祝之。是夕暴风震
电起谿中，数日水尽涸，西徙六十里，自是潮无鳄鱼
患。”

《陕西通志》：“崔戎，宪宗时为华州刺史。民有兄弟讼产
于州者，戎曰：‘此州密迩帝都，久霑圣化，犹有骨肉生
衅，咎在莅民者’。乃垂泣自责，既而罚其弟，其兄悟曰：
‘某实不友，非弟也’。弟亦曰：‘某实不恭，非兄也’。母自讼
曰：‘母实不慈，当任其咎’。”一门感化，不复析居。于是州
无虚讼。吏以故事置钱万缗，为刺史私用，戎不取。及
去，召吏籍所置钱享军，曰：“吾重矫激以励后人也。”迁
兖海观察使，民拥道不得行，戎夜单骑去，民追不及，
乃止。

《唐书李渤传》：“渤为虔州刺史，渤奏还信州，移税钱二
百万，免赋米二万石，废冗役千六百人。观察使上状，
不阅岁，迁江州刺史。度支使张平叔敛天下逋租，渤
上言：度支所收贞元二年流户赋钱四百四十万，臣
州治田二千顷，今旱死者千九百顷，若徇度支所敛，
臣惧天下谓陛下当大旱，责民三十年逋赋。臣刺史
上不能奉诏，下不忍民穷，无所逃死，请放归田里。”有
诏蠲责。渤又治湖水，筑堤七百步，使人不病涉。入为
职方郎中。

《马燧传》：“燧为怀州刺史，时师旅后，岁大旱，田茀不及
耕。燧务勤教化，止横调，将吏有亲母者必造之，厚为
礼，瘗暴胔，止烦苛。是秋稆生于境，人赖以济。”
《狄仁杰传》：“仁杰族孙谟，历蕲、邓、郑三州刺史，岁旱饥，
发粟赈济，民人不流徙。改苏州，以治最，擢给事中。”
《南唐近事》：“李建勋镇临川，方与僚属会饮郡斋，有送
九江帅周”《宗书》至者，诉以赴镇日近，器用仪注或阙，
求辍于临川。李无复报简，但乘醉大批其书一绝云：
“偶罢阿衡来此郡，固无闲物可应官。凭君为报群胥
道，莫作循州刺史看。”

《五代史韩建传》：“建为华州刺史。华州数经大兵，户口
流散。建少习农事，乃披荆棘，督民耕植，出入闾里，问
其疾苦。”

《王敬荛传》：“敬荛，唐末为颍州刺史。梁兵攻吴，庞师古
死清口，败兵亡归。过颍大雪，士卒饥冻，敬荛乃沿淮
积薪为燎，作糜粥𫗦之，亡卒多赖以全。”

《华温琪传》：“温琪以战功为绛、棣二州刺史。棣州苦河
水为患，温琪徙于新州以避之，民赖其利。”

《李存贤传》：存贤迁沁州刺史。先是，州当敌冲，徙其南
百馀里，据险立栅而寓居。至存贤为刺史，曰：“‘徙城避敌，岂勇者所为’。乃复城故州。梁兵屡攻之，存贤力自
距守，卒不能近。”

《相里金传》：“金同光中拜沂州刺史。是时诸州皆用武
人，多以部曲主场务，渔蠹公私，以利自入。金独禁部
曲不与事，厚其给养，使掌家事而已。”

《周知裕传》：“知裕，明宗时历绛、淄二州刺史，迁宿州团
练使，安州留后，所居皆有善政。安州近淮，俗恶病者。
父母有疾，置之他室，以竹竿系饮食委之，至死不近。
知裕深患之，加以教道，由是稍革。”

《河南通志》：“郭进，后周显德初为卫州刺史。时魏、赵、邢、
洺间多亡命者，以汲郡依山带河，易为出没，伺间剽
掠，吏捕之辄遁去，故累岁不能绝其党类。进备知其
情状，因设计发擿之，数月间剪灭无馀，郡民遂请立
碑记其事。”

《四川总志》：“张琳眉州刺史，继章仇，修通济堰，溉田一
万五千顷，民被其惠。歌曰：‘前有章仇后张公，疏决水
利秔稻丰南阳。杜诗不可同，何不用之代天工’。”
《辽史耶律唐古传》：“唐古，统和二十四年历豪州刺史，
严立科条，禁奸民鬻马于宋、夏界，因陈弭私贩、安边
境之要。太后嘉之，诏边境遵行，著为令。”

《杨佶传》：“佶开泰六年，加谏议大夫，出知易州。治尚清
简，征发期会必信。入为大理少卿。”

《耶律俨传》：“俨大安初为景州刺史，绳胥徒，禁豪猾，抚
老恤贫，未数月，善政流播，郡人刻石颂德。”

《萧阳阿传》：“阳阿，乾统元年由乌古敌烈部屯田太保，
为易州刺史。幸臣刘彦良尝以事至州，怙宠恣横，为
阳阿所阻。彦良归，妄加毁訾，寻遣人代阳阿。州民千
馀诣阙请留，即日授武安州观察使。”

《宋史尹崇珂传》：“崇珂，宋初出为淄州刺史，有善政，民
诣阙请刻石颂德，太祖命殿中侍御史李穆撰文赐
之。”

《刘综传》：综为转运使，尝言：天下州郡长吏，审官皆据
资例而授，未为得人。自今西川、荆湖、江浙、福建、广南
知州，或地居津要，或户口繁庶之处，望亲加选任。其
执政旧臣及给舍以上知州处，亦择官通判。又京朝
官当任远官者，率以父母未葬为辞，意求规免。谓自
今父母委未葬者，许请告营办，审官投状并明，言官
父母已葬，方许依例考课，违者并罢其官。从之。
《杜衍传》：衍擢知乾州，陈尧咨安抚陕西，至州，以衍贤，
特赐宴，仍徙衍权知凤翔府。及罢归，二州民邀留境
上曰：“何夺我贤太守也！”

《范正辞传》：正辞，太平兴国中，会有言饶州多滞讼，迁
正辞知州事。至则宿系皆决遣之，胥吏坐淹狱停职
者六十三人。会诏令料州兵送京都，有王兴者，怀土
惮行，以刃故伤其足，正辞斩之。兴妻诣登闻上诉，太
宗召见正辞曰：“东南诸郡，饶实繁盛，人心易动，兴敢
扇摇，苟失控御，则臣无待罪之地矣。”上壮其敢断。
《四川总志》：“慕容德琛，淳化中知夔州，时值王小被、李
顺之乱，以孤城抗贼，大破其众，克复一十馀郡，民免
锋镝，咸颂其功。仕至右监门卫大将军。”

《东轩笔录王禹偁传》：在太宗末年，以事谪守滁州，到
任谢表略曰：“诸县丰登，苦无公事。一家饱煖，全荷君
恩。”禹偁有遗爱，滁州怀之，画其像于堂以祠焉。庆历
中，欧阳修謪守滁州，观禹偁遣像而作诗曰：“偶然来
继前贤迹，信矣皆如昔日言。诸县丰登少公事，一家
饱煖荷君恩。想公风采犹如在，顾我文章不足论。名
姓已光青史上，壁间容貌任尘昏。”皆用其表中语也。
《渑水燕谈》录：张仆射齐贤以吏部尚书知青州六年，
其治安静，民颇安之。好事者或谤其居官弛慢，朝廷
召还，公语人曰：“向作宰相，幸无大过；今典一郡，乃招
物议。正如监御厨三十年，临老反煮粥不了。”士大夫
闻之，深罪谤者。曾孙仲平为予言。

《宋史李虚己传》：“虚己字公受，建安人，知荣州，未行，改
遂州。时太宗励精政事，尝手书二十馀纸曰：‘公勤洁
己，奉法除奸，惠爱临民者，乃可书为劳绩，月给奉以
实钱，命有司择群臣以治最闻者赐之，仍谕曰：‘除奸
之要，在乎奉法，不可因以生事’。时虚己被赐，因献诗
自陈父子遭遇，荣及祖母。帝悦，为批其纸尾曰：‘虚己
学古，入官荣亲事生，奉书为郡，欲布新规，朕得良二
千石矣’’。”遂赐五品服，又赐其祖母钱五十万，命翰林
学士张洎会两制、三馆儒臣，遍阅所批诏。

《任福传》：“福咸平中知庆州，兼环庆路副总管。上言：庆
州去蕃族不远，愿勒兵境上，按亭堡，谨斥堠。因经度
所过山川道路，以为缓急攻守之备。帝益善之。”
《李迪传》：“迪知亳州，亡卒群剽城邑，发兵捕之，久不得。
迪至，悉罢所发兵，阴听察知贼区处，部勒骁锐士，擒
贼斩以徇。”

《陈尧佐传》：尧佐，天禧中河决，起知滑州，造木龙以杀
水势，又筑长堤，人呼为“陈公堤。”

《韩亿传》：“亿真宗时知洋州。州豪李甲，兄死迫嫂使嫁，
因诬其子为他姓，以专其赀。嫂诉于官，甲辄赂吏掠服之。积十馀年，诉不已。亿视旧牍，未尝引乳医为证，
召甲出乳医示之，甲亡以为辞，冤遂辨。”

《李若谷传》：“若谷子淑，真宗时以右谏议大夫知许州。
岁饥，取民所食五种上之。帝恻然，为蠲其赋。”

《边肃传》：“肃知邢州，会契丹大入。先是，地屡震，城堞摧
圮无守备。真宗在澶渊，密诏肃，若州不可守，听便宜
南保他城。肃匿诏不发，督丁壮乘城而辟诸门，悉所
部兵阵以待之。骑薄城下，肃与战小胜，契丹莫测也。
居三日，引去。时镇、魏、深、赵、磁、洺六州闭壁不出，老幼
趋城者，肃悉开门纳之。”

《王嗣宗传》：嗣宗，真宗时知邠州。城东有灵应公庙，旁
有山穴，群狐处焉，巫祝挟之为人祸福，民甚信向，水
旱疾疫悉祷之，民语为之讳狐音。前此长吏皆先谒
庙，然后视事，嗣宗毁其庙，熏其穴，得数十狐，尽杀之，
淫祀遂息。

《陈从易传》：“从易直昭文馆，知虔州。会岁大饥，有持杖
盗取民谷者，请一切减死论。凡生者千馀人。”

《景泰传》：“泰换左藏库使，知宁州。任福败，徙原州。元昊
众十万，分二道，一出刘璠堡，一出彭阳城。人攻渭州，
葛怀敏援刘璠，战崆峒北，败接敌骑，逾平凉至潘原。
泰率兵五千，从间道赴原，而先锋左班殿直张回逗
遛不进，泰斩以徇。遇敌彭阳西，裨将夏侯观欲退守
彭阳，泰弗许。乃依山而阵，未成列，敌骑来犯，泰阴遣”
三百骑分左右翼，张旗帜为疑兵。敌欲遁去，将校请
进击，泰止之。遣士搜山，果得伏兵，与战，斩首千馀级。
以功迁西上阁门使、知镇戎军兵马钤辖。

《俞献卿传》：献卿以集贤院学士知杭州，暴风，江潮溢
决堤，献卿大发卒凿西山石，作堤数十里，民以为便。
《范仲淹传》：仲淹，明道初知严州，政化大著。皇祐初知
杭州，赈饥民，为术甚备。俗喜竞渡，好为佛事，乃纵民
竞渡，且日出燕于湖上，自春至夏，居民空巷出游。又
召诸佛寺僧谕之曰：“饥岁工价至贱，可兴土木之役。”
于是诸寺工作鼎兴，又新廒仓吏舍，日役千夫。监司
奏劾杭州不恤荒政，公私兴造。仲淹乃自条叙所以
燕游及兴造，皆欲发有馀之财，以惠贫者，贸易、饮食、
工技、服力之人，仰食于公私者，无虑数万人。荒政之
施，莫此为大。是岁，两浙唯杭州晏然，民不流徙，皆太
守之惠也。

《刘沆传》：“沆知衡州，大姓尹氏欺邻翁老子幼，欲窃取
其田，乃伪作卖券，及邻翁老，遂夺而有之。其子诉于
州县，二十年不得直。沆至复诉之。尹氏持积岁税钞
为验，沆曰：‘若田千顷，岁输岂特此耶？尔始为券时，尝
如敕问邻乎？其人固多在，可讯也’。”尹氏遂伏罪。
《王沿传》：沿子鼎，仁宗时知深州。王则以贝州反，深卒，
庞旦与其徒，谋以元日杀军校、劫库兵应之。前一日，
有告者。鼎夜出檄，遣军校摄事外邑，而阴为之备。翼
日，会僚吏置酒如常，叛党愕不敢动。鼎刺得实，徐捕
首谋十八人送狱。狱具，候转运使至审决。未至，军中
汹汹谋劫囚。鼎因谓僚吏曰：“我不以累诸君。”独命取
囚桀骜者数人斩于市，众皆失色，一郡帖然。

《任颛传》：仁宗时，侬贼犯岭外，颛知潭州宣抚司，以宣
毅卒有功，檄补军校。颛察其色动，曰：“必有异志。”执按
之，具服为贼内应。蒐其家，得所记潭事甚悉，枭首以
徇。诏书褒激，赐白金五百两。

《朱寿昌传》：“寿昌知阆州，大姓雍子良屡杀人，挟财与
势得不死。至是又杀人，而赂其里民出就吏。狱具，寿
昌觉其奸，引囚诘之曰：‘吾闻子良与汝钱十万许，纳
汝女为妇，且婿汝子，故汝代其命，有之乎’？囚色动，则
又谪之曰：‘汝且死，书券抑汝女为婢，指钱为顾直，又
不婿汝子，将奈何’？囚悟，泣涕覆面曰：‘囚几误死，以实’”
对立取子良正诸法，郡称“为神。”

《张方平传》：“方平以侍讲学士知滑州，徙益州。未至，或
扇言：侬智高在南诏，将入寇。摄守亟调兵筑城，日夜
不得息，民大惊扰。朝廷闻之，发陕西步骑兵仗，络绎
往戍蜀。诏趣方平行，许以便宜从事。方平曰：‘此必妄
也。道遇戍卒，皆遣归，他役尽罢。适上元张灯，城门三
夕不闭，得邛部译人始造此语者，枭首境上，而流其’”
馀党，蜀人遂安。复以三司使召方，西鄙用兵，两蜀多
所调发，方平为奏免横赋四十万，减铸铁钱十馀万
缗。又建言：“国家都陈留，当四通五达之道，非若雍谷
有山川足恃，特倚重兵以立国耳。兵恃食，食恃漕运，
以汴为主。汴带引淮、江，利尽南海。天圣已前，岁调民
浚之，故水行地中。”其后浅妄者争以裁减役费为功，
“汴日以塞，今仰而望焉，是利尺寸而丧丘山也。”乃画
上十四策。富弼读其奏，漏尽十刻，帝称善。弼曰：“此国
计大本，非常奏也。”悉如其说行之。

《王次翁传》：“次翁出知道州，燕云之役，取免夫钱，不及
期辄以乏兴论。次翁檄取属邑丁籍，视民产高下，以
为所输多寡之数，约期受输，不扰而集。”

《范镇传》：“镇，英宗时知陈州。陈方饥，视事三日，擅发钱
粟以贷民。监司绳之急，即自劾，诏原之。是岁大熟，所贷悉还。”

《王珪传》：“珪季父罕知潭州，为政务适人情，不加威罚。
有狂妇数诉事，出言无章，却之则勃骂，前守每叱逐
之。罕独引至前，委曲徐问，久稍可晓。乃本为人妻无
子，夫死，妾有子，遂逐妇而据家赀，屡诉不得直，因愤
恚发狂。罕为治妾而反其赀妇良愈。郡人传为神明。”
《赵抃传》：“抃知虔州，虔素难治，抃御之严而不苛，召戒”
诸县令，使人自为治。令皆喜，争尽力，狱以屡空。岭外
仕者死，多无以为归，抃造舟百艘，移告诸郡曰：“仕宦
之家，有不能归者，皆于我乎出。”于是至者相继，悉授
以舟，并给其道里费。

《杨偕传》：“偕知杭州时，蔡襄谒告过杭，而轻游里市。或
谓偕合言于朝，对曰：‘襄尝缘公事抵我，我岂可以私
报耶’？”

《窦卞传》：“卞知深州。熙宁初，河决滹沱水及郡城，地大
震，流民自恩、冀来，踵相接，卞发常平粟食之。吏白擅
发且获罪，卞曰：‘候请而得报，民死矣。吾宁以一身活
数万人’。寻请，诏许之。外间讹言大水至，卞下令敢言
者斩。一日，复报大水且至，吏请闭门，卞不可，既而果
妄。时发六州卒筑武强城，卒惰，主者笞之不服。卞曰：
‘厢兵犯将校，法不至重，然兴役聚工，不可拘以常法’。”
命斩之以闻，有诏嘉奖。

《章衡传》：“衡熙宁中知郑州，奏罢原武监，弛牧地四千
二百顷以予民。”

《刘彝传》：“彝知虔州，俗尚巫鬼，不事医药，著《正俗方》一
卷，斥淫巫三千七百家，使以医易业，俗遂变。”

《俞充传》：“充擢天章阁待制，知庆州。庆阳兵骄，小绳治
辄肆悖。充严约束，斩妄言者五人于军门，闻有病苦，
则巡抚劳饷，死不能举者，出私钱以周其丧。故莫不
畏威而怀惠。”

《李师中传》：师中知瀛州，乞召司马光、苏轼等置左右，
言时政得失。又自称荐曰：“天生微臣，盖为圣世。有臣
如此，陛下其舍诸？”吕惠卿剔其语以为罔上，遂贬和
州。

《苏颂传》：“颂知婺州，方溯桐庐，江水暴迅，舟横欲覆，母
在舟中几溺矣。颂哀号赴水救之，舟忽自正，母甫及
岸，舟乃覆，人以为纯孝所感，徙亳州。有豪妇罪当杖
而病，每旬检之未愈。谯簿邓元孚谓颂子曰：‘尊公高
明以政称，岂可为一妇所绐？但谕医如法检，自不诬
矣’。颂曰：万事付公议，何容心焉。若言语轻重，则人有”
观望，或致有悔。既而妇死，元孚惭曰：“我辈狭小，岂可
测公之用心也。”吴、越饥，选知杭州。一日，出，遇百馀人，
哀诉曰：“某以转运使责逋市易缗钱，夜囚昼系，虽死
无以偿。”颂曰：“吾释汝，使汝营生，奉衣食之馀悉以偿
官，期以岁月而足，可乎？”皆谢不敢负，果如期而足。颂
宴客有美堂，或告将兵欲乱，颂密使捕渠，领十辈荷
杖付狱中。迨夕会散，坐客不知也。

《韩璹传》：璹知澶州，坐失举，降太常少卿。河决，昼夜捍
御。神宗念其劳，改官大中大夫。璹吏事绝人，阅案牍
终身不忘，澶州民怀思之。他日郡守或欲有所为，民
必曰：“此已经韩大中矣。”以故辄止。

《范祥传》：祥子育，元祐初出知熙州，时议弃质孤、胜如
两堡，育争之曰：“熙河以兰州为要塞，此两堡者兰州
之蔽也。弃之则兰州危，兰州危则熙河有腰膂之忧
矣。”又请城李诺坪、汝遮川，曰：“此赵充国屯田古榆塞
之地也。”不报。

《老学庵笔记》：“贾表之名公望，文元公之孙也。姿禀甚
豪，尝谓仕宦当作御史，排击奸邪，否则为将帅，攻讨
羌戎，馀不足为也。故平居惟好猎，常自饲犬。有妾焦
氏者，为之饲鹰鹞，寝食之外，但治猎事，曰：‘此所以寓
吾意也。晚守泗州，翁彦国勤王不进，久留泗上。表之
面叱责之，且约不复饷其军，彦国愧而去。及张邦昌’”
伪赦至，率郡官哭于天庆观圣祖殿，而焚其赦书，伪
命卒不能越泗而南，所试才一郡，而所立如此。许、颍
之间猎徒谓之“贾大夫”云。

《宋史程俱传》：“俱建炎中知秀州。会车驾临幸，赐对，俱
言陛下德日新，政日举，赏罚施置，仰当天意，俯合人
心，则赵氏安而社稷固，不然，则宗社危而天下乱。其
间盖不容发。高宗嘉纳之。金兵南渡，据临安，遣兵破
崇德、海盐，驰檄谕降。俱率官属弃城保华亭，留兵马
都监守城。朝廷命俱部金帛赴行在。既至，以病乞归。”
《向子𬤇传》：子𬤇知潭州，禁卒为乱，纵火掠市，出浏阳
县，子𬤇遣通判孟彦卿等追及攸县，平之。金人破江
西，移兵湖南，子𬤇闻警报，率军民以死守。宗室成中
郎聿之隶东壁，子𬤇巡城，顾谓曰：“君宗室，不可效此
曹苟简。”聿之感激流涕。金人围八日，登城纵火，子𬤇
率官吏夺南楚门遁。城陷，坐敌至失守，落职。转运副
使贾收言“子𬤇督兵巷战，又收溃卒，复入治事。”帝亦
以子𬤇与他守臣望风遁者殊科，诏复职。

《王居正传》：“居正知婺州，州贡罗。旧制岁万匹，崇宁后

其属曰：‘吾愿身坐，不以累诸君’。呼吏为文书付之曰：
‘即有谴，以此自解’。”复手疏五不可以闻，诏如建炎中
数。

《种世衡传》：世衡子师道，知西安州。夏人侵定边，筑佛
口城，率师往夷之。始至，渴甚，师道指山之西麓曰：“是
当有水。”命工求之，果得水满谷。

《叶梦得传》：“梦得，绍兴间，诏加观文殿学士，移知福州，
兼福建安抚使。海寇朱明猖獗，诏梦得挟御前将士
便道之镇，或招或捕，或诱之相戕，遂平寇五十馀。”
《李宥传》：“宥知蕲州，岁凶人散，委婴儿而去者，相属于
道。宥令吏收取，计口给谷，俾营妇均养之。每旬阅视，
所活甚众。或杀人以米十石给佣者，使就狱，曰：‘我重
贿吏，尔必不死’。”宥得其情，论如法。

《薛弼传》：“弼以左司郎官召知虔州，移黄州，时福州大
盗有号‘管天下’”、“伍黑龙”、“‘满山红’之属，其众甚盛，钤辖
李贵为贼所获，民作山砦自保。守臣莫将议委漳、泉、
汀、建，募强壮游手各千人为效用，与殿司总制张渊
同措置。未及行，诏陞弼集英殿修撰，与将两易。弼至
郡，漕臣以游手易聚难散，恐为他日患，闻于朝。事下”
弼议，弼谓：“昔守章贡，有武夫周虎臣、陈敏者，丁壮各
数百，皆能战，视官军可一当十。”乃奏虎臣为副将，敏
为巡检，选丁壮千人，号奇兵，日给糗粮，责以灭贼。自
是，岁费钱三万六千馀缗，米九千石，凡四年贼平。
《挥麈前录》：“张逸，字天隐，郑州人。登进士初，尝以枢密
直学士知益州，蜀人谙其民风。华阳县”乡长杀人，诬
道旁者县吏受财，狱具，乃令杀人者守囚。逸曰：“囚色
冤，守者气不直，岂守者杀人乎？”囚始敢言，而守者果
服，立诛之，蜀人以为神。岁饥，民多杀耕牛食之，犯者
皆配关中。逸奏：“民杀牛以活，将废穑事。今岁小稔，请
一切放还，复其业。”报可。

《丘崇传》：“崇知秀州华亭县，捍海堰废且百年，咸潮岁
大入，坏并海田，苏湖皆被其害。崇至海口，访遗址已
沦没，乃奏创筑，三月堰成，三州舄卤复为良田。”
《朱熹传》：“熹淳熙五年，除知南康军。至郡，兴利除害，值
岁不雨，讲求荒政，多所全活。讫事奏乞依格推赏。纳
粟人间诣郡学引进士子与之讲论，访白鹿洞书院
遗址”，奏复其旧为《学规》，俾守之。

《倪思传》：思知福州，弥远拜右丞相，陈晦草制，用昆命
元龟语，思叹曰：“此禹舜揖逊也。”乃上省牍，请贴改麻
制。诏下分析，弥远遂除晦殿中侍御史，即劾思藩臣，
僭论麻制，镌职而罢。

《范应铃传》：应铃通判蕲州时，江右峒寇为乱，吉州八
邑七被残毁。差知吉州，应铃慨然曰：“此岂臣子辞难
时耶。”即奉亲以行。下车首以练兵足食为先务，然后
去冗吏，核军籍，汰老弱，以次罢行。应铃洞究财计本
末，每鄙榷酤兴利，斩五邑悉改为户吉舟车之会，且
屯大军六万户，人劝之榷，应铃曰：“理财正辞，吾纵不
能禁，百姓群饮，其可诱之利其赢耶？”永新禾山群盗
啸聚，数日间应者以千数。应铃察过客赵希邵有才
略，檄之摄邑，调郡兵，结隅保，分道𢭏其巢穴禽之，诛
其为首者七人，一乡以定。赣叛卒朱先，贼杀主帅，应
铃曰：“此非小变也。”密遣谍，以厚赏捕之。部使者劾其
轻发，镌一官。

《杨泰之传》：泰之知果州，踦零钱病民。泰之以一年经
费储其赢，为诸邑对减，上尚书省，按为定式。民歌之
曰：“前张后杨，惠我无疆。”张谓张义，实自发其端，而泰
之踵行之。

《徐元杰传》：“元杰，淳祐元年，差知南剑州。会峡阳寇作，
擒渠魁八人斩之，馀释不问。父老或相语曰：‘侯不来，
我辈鱼肉矣。郡有延平书院，率郡博士会诸生亲为
讲说。民讼，率呼至以理化诲，多感悦而去，输苗听其
自概，阖郡德之。丁母忧去官，众遮道跪留’。”

《王应麟传》：应麟知徽州，其父㧑尝守是郡，父老皆曰：
此清白太守子也。摧豪右，省租赋。民大悦。

《李芾传》：“芾历知永州，有惠政，永人祠之，以浙东提刑
知温州。州濒海多盗，芾至盗息，遂以前官移浙西。”
《金史范承吉传》：“承吉天眷五年知绛州。先是，军兴，民
有为将士所掠而逃归者，承吉使吏遍谕，俾其自实，
凡数千具，白元帅府，许自赎为良，或贫无赀者，以公
厨代输。”

《毛硕传》：硕皇统四年知曹州，有书生投书于硕，辞涉
谤讪，僚属皆不能堪。硕延之上座，谢曰：“使硕常闻斯
言，庶乎寡过。”士论以故嘉之。

《黄久约传》：“久约授磁州刺史。磁并山多盗，既获而款
伏者，审录官或不时至，系者多以杖杀，或死狱中。久
约恻然曰：‘民虽为盗而不死于法可乎’。”乃请谳之而
后行。

《郭文振传》：“文振，承安初累官辽州刺史，深得民心。兴
定中，招降太原山二百馀村，迁老幼于山寨，得壮士
七千，分驻营栅，防护秋获。文振奏若秋高无兵，直取太原，河东可复。优诏许之。”

《苏州府志》：“八资剌至元丙子，监昆山州，警敏详审，民
皆惬服。先有佥人睥睨学宫，屏斥诸生，且立石以灭
其迹。八资剌下车，慨然以兴复自任，葺庙宇，建采芹
亭，彩绘一新，风俗丕变。”

史文彬，至正九年，领昆山州事。十年，海寇犯太仓，官
军入海剿捕，连数百艘。文彬馈饷悉出官帑给之，无
扰于民。前此兵出，所过剽掠，文彬严为禁制。有卒稍
横，按于市，鞭之，置诸狱，众乃敛戢，民赖以安。

《元史臧梦解传》：“梦解授海宁知州，时淮东按察副使
王庆之按行其州，见梦解刚直廉慎，而学有渊奥。自
任职以来，门无私谒，官署萧然。凡有差役，皆当其贫
富，而吏无所预。于是民以户计者，新增七百六十有
四；田以顷计者，新辟四百四十有三。桑柘榆柳交荫
境内，而政平讼简，为诸州县最。乃举梦解才德兼备，
宜擢清要，以展所蕴”，而御史台亦以其廉能，抗章荐
之。

《江西通志》：“阿剌威，大德初授富州达鲁花赤。州境岁
受水患，阿剌威至，筑马湖堤三百丈，又修境内坏堤
六十四处，甃石以遏其冲，自此州不为水虐。”

《贵州通志》：“张怀德，大德间为贵州知州，值土官宋隆
济及蛇节反，攻贵州。时承平久，兵备废弛，众心汹汹。
怀德募义勇合官军，殊死战，众寡不敌，被执。贼欲降
之，怀德大骂，不屈而死，郡人表其战地曰‘崇节’。”
《浙江通志》：“贾达泰定初，知平阳州事。一日，以公事道
经金华，适金华民曰：‘沿海军横，公能治否’？达谓曰：‘能’。
即乘”马径造石抹门，谓曰：“常慕万户先御史大夫，开
创元勋，光照史册。足下不思振先世之烈，而纵兵肆
暴，若是万户能长保富贵乎？”石抹下拜谢罪，海军肃
然。

《苏州府志》：“那怀本，泰定初以武德将军为昆山州达
鲁花赤。时州治新迁，公廨未建，怀本募里正兴役有
方，民皆乐从。先是上官莅州，供帐器用悉赁于富室，
怀本以公罚钱置造，百用具备，应役者始息肩，且敬
重耆老，人皆贤之。”

《献征录》：泰和始为州，明太祖平江西，以顾光远知泰
和州。前州守以民好讼告之，光远怃然曰：“民有冤抑，
守弗为理，民将安诉。”顷之，讼者雨集，乃自书榜联纸，
长数丈，诲谕谆切，民争来观，观已去不讼者十二。又
令：凡讼者居谯门上，思三日然后得诉，思不三日，去
不讼者过半矣。

《广德州志》：陈宁，明初知广德州时岁旱，百姓告灾，事
闻，太祖不允。宁赴京奏曰：“天旱田禾不收，民有饥色，
若复督征税粮，必逃移姑苏而与张士诚益民也。”太
祖曰：“尔好大胆，敢如此言。”允之。

《河南通志》：“扈俊臣，洪武中知归德州。民有贾五之子，
娶李聚女为妻，不顺舅姑，责之，投河而死。聚威胁贾
五父子俱缢死，久不白。俊臣察得其情，寘于法，乡人
快之。”

《畿辅通志》：“萧伯辰，永乐初知深州，循良恺悌，清慎廉
介。十年七月，霪雨兼旬，漳河泛溢，滹沱壅塞，失其疏
导，波涛汹涌，冲击城垣。伯辰度城郭卑洿，将罹于患，
徙民之耆稚暨宫府之图籍，公私之储偫置高原，具
舟编筏以待之。水至，身先士卒，运土石以拒之。力弗
支，乃率众避去。其廨亭庐舍漂荡无复完存，政治无”
所，乃即尝避水之地去城三十里曰“吴庄”者，芟芜刜
翳，相其爽垲，以绵蕝从事。已乃奉城隍之主，寓土地
祠中，请于朝，遂定厥居。于是州之人去卑洳而即爽
垲，民至今称之。

《山西通志》：“周郁，永乐间任浑源州时飞蝗为灾。郁斋
沐虔祷，蝗飞出境。州南有虎伤人，郁牒于神，是夜虎
果入笼中。后陞荆州知府，所在民有馀思。”

《广德州志》：“杨翰，永乐七年知州事，秉心公正，莅政廉
明。偶以公务获谴，民诣阙奏留者数百人。朝廷嘉其
得民心，赐钞三百贯，仍遣王理护之还职。”

《四川总志》：“胡思忠知泸州，留心民务。泸赋至重，恳请
减，每石征银五钱三分，自思忠始。”

《莱州府志》：“仇镇，正统十三年知胶州，有才能，甘淡泊，
因民田低洼碱薄，累欠租赋，奏免粮一万七千馀石。
后陞赣州知府。去之日，行李萧然，民至今怀之。”
《安陆府志》：“陈厚景泰二年知荆门，常夜微行，以察民
隐。城北有老妪纺至半夜，命女取浊酒以饮。女误发
其他瓮，笑且言曰：‘此酒甚清，如陈太守何谓浊邪？公
过适’”闻之，明日召老妪谓曰：“我有何清，昨所言妄矣。”
妪曰：“人心至公，小女之言，实公素行也，何妄？”其清德
见知于人多类此。

《山西通志》：“白惟勤知沁州，加意抚循，狱讼明察。时有
妇暮行，贼艳其首饰，以沙扑其面。适一人突至救之，
妇目眯，无从辨，俱讼之官。贼诬救者为劫，弗能决。惟
勤密函苍头于箱，置二囚侧，令二囚自相讦，悉得其
情。比再鞫，贼犹执词如初。惟勤启箱出，苍头证之，贼惊服，救者获免。时称为神明。”

《济南府志》：“刘珩，成化中任霸州知州，持躬廉谨。常因
河水泛溢，为霸人灾，珩往躬祷，以身投之，民竞趋护，
得不死。水即退，民免于灾。”

《长沙府志》：“林廷玉弘治中以都给事谪判海州，陟知
茶陵，尝曰：‘民风不淳，士习不正，道之不明不行故也。
乃作洣江书院，日深衣幅巾，集诸生讲习其中，喜吟
咏，意之所到，即掀髯长歌，与民赓和，忘其身之为吏
也’。”

《无为州志》：“陈应龙，万历十五年知无为郡，居江北上
流土桥河青山圩，受九江一带江冲，民皆筑堤江浒，
为圩大小凡三百六十有零。盛夏水涨，则江流内与
潮合，百里膏壤，尽归漂没。应龙亲涉草莱，浮大江，累
月经画申请照粮派夫筑堤五千二百七十馀丈，以
捍江潮地名。”鱼口自是岁事乃登，后人得援制增
补，以息江患，人思其德，名曰“陈公坝”云。

《济南府志》：“侯师颜，万历间知泰安州。一日谒济南守，
适济南有断人牛舌，牛尚未死，牛主具词，株连村人，
讯之皆不服。守累日不决，因以是狱属师颜。师颜于
府门外集两造及被伤之牛至，师颜语众曰：‘此细故
耳，何以讯为？若等各揖牛以谢。于是众各揖牛，内一
人，甫揖牛，即咆哮奔避，师颜曰：‘割牛舌者汝也’。其人’”
骇汗，语塞一时，传其神明。

《献征录》：明朱光霁知绵州，州多势家，私役州民乃其
常俗，至悉除之。一日，有称尚书府家人征州夫栽田
者，霁曰：“公田乎？私田乎？”其人曰：“虽私田，旧规也。”霁揭
律令示之，其人不悟而索愈急。霁呼出狱囚使领曰：
“此数百指可为栽田用矣。”其人曰：“恐不可。”霁曰：“吾亦
以为不可。”闻者哄然。

《文中子事君》篇：“三代之兴，邦家有社稷焉；两汉之牧
守有子孙焉。”

《退朝录》：凡节度州为三品，刺史州为五品。唐内臣为
中尉，惟赠大都督。国初，曹翰以观察使判颍州，是以
四品临五品州也。品同为知，隔品为判。自后惟辅臣、
宣徽使、太子太保、仆射为判，馀并为知州。

《东轩笔录》：“国初知判州府，不以履历先后，分州郡小
大，但急于用人，或遇阙即差。陈晋公恕先知大名府，
后知代州；翟守素先知西京，后知商州；张鉴先知广
州，后知朗州。皆非谪降也。”

《燕翼贻谋录》：祖宗留意民事，丁宁戒饬，虽州县小官
未尝少怠。太平兴国八年三月丁未，诏应京朝官受
任于外，并州县幕职官朝辞，并于阁门宣旨戒勖，以
其词著之坐右。不知此制废于何时。苟州县小官亦
蒙皇恩宠绥，决知自重，思所以称上意，不敢自暴自
弃矣。惜无能举行之者也。

《珍珠船》：“魏相再为南河”，陶侃再为荆州，黄霸、寇恂并
再为颍州，郭伋再为并州。